Ehdotus neuvoston direktiiviksi työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annetun direktiivin 90/394/ETY muuttamisesta toisen kerran /* KOM/98/0170 lopull. - SYN 98/0093 */



Virallinen lehti nro C 123 , 22/04/1998 s. 0021



Ehdotus neuvoston direktiiviksi työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annetun direktiivin 90/394/ETY muuttamisesta toisen kerran (98/C 123/12) (ETA:n kannalta merkityksellinen teksti) KOM(1998) 170 lopull. - 98/0093(SYN) (Komission esittämä 18 päivänä maaliskuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 118 a artiklan, ottaa huomioon työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta 28 päivänä kesäkuuta 1990 annetun direktiivin 90/394/ETY (1), sellaisena kuin se on muutettuna ensimmäisen kerran direktiivillä 97/42/EY (2), ottaa huomioon komission ehdotuksen, jonka se on laatinut kuultuaan työturvallisuuden, työhygienian ja työterveyshuollon neuvoa-antavaa komiteaa, ottaa huomioon talous- ja sosiaalikomitean lausunnon, noudattaa perustamissopimuksen 189 c artiklassa määrättyä menettelyä, sekä katsoo, että perustamissopimuksen 118 a artiklassa määrätään, että neuvosto antaa direktiivein vähimmäisvaatimukset edistääkseen erityisesti työympäristön parantamista työntekijöiden turvallisuuden ja terveyden suojelun paremman tason takaamiseksi, edellä mainitun artiklan mukaisesti näissä direktiiveissä vältetään säätämästä sellaisia hallinnollisia, taloudellisia ja oikeudellisia rasituksia, jotka vaikeuttaisivat pienten tai keskisuurten yritysten perustamista taikka niiden kehitystä, lisääntymissolun perimän muutoksia aiheuttavat aineet voivat aiheuttaa pysyviä muutoksia lisääntymissolun geneettisen materiaalin määrään tai rakenteeseen, mikä voi johtaa solun fenotyyppisten ominaisuuksien muutoksiin, jotka voivat siirtyä tuleviin jälkeläisten sukupolviin, lisääntymissolun perimän muutoksia aiheuttavilla aineilla on vuorovaikutussuhde DNA:n kanssa, joten niillä on todennäköisesti syöpää aiheuttavia vaikutuksia, vinyylikloridimonomeeri on luokiteltu 1 luokkaan kuuluvaksi, syöpää aiheuttavaksi aineeksi neuvoston direktiivissä 67/548/ETY, vinyylikloridimonomeerille altistuvien työntekijöiden terveyden suojelemista koskevien jäsenvaltioiden lakien, asetusten ja hallinnollisten määräysten lähentämisestä annetussa neuvoston direktiivissä 78/610/ETY asetetut tärkeimmät säännökset olisi sisällytettävä tähän direktiiviin johdonmukaisuuden ja selvyyden vuoksi vähentämättä kuitenkaan työntekijöiden terveyden ja turvallisuuden suojelun tasoa, neuvoston direktiivi 78/610/ETY voidaan kumota tämän direktiivin voimaantulon jälkeen, tammi- ja pyökkipölyn syöpää aiheuttava vaikutus on todettu altistuneilla työntekijöillä tehdyissä epidemiologisissa tutkimuksissa; useat työntekijät ovat alttiina mahdolliselle terveysriskille, direktiivin 90/394/ETY 16 artiklassa säädetään altistuksen raja-arvojen määrittelemisestä kaikille niille syöpäsairauden vaaraa aiheuttaville tekijöille, joille se on mahdollista, käytettävissä olevan tiedon, mukaan lukien tieteellisen ja teknillisen tiedon, perusteella, on aiheellista asettaa raja-arvot puupölylle; vinyylikloridimonomeerille tällä hetkellä vahvistettuja arvoja olisi alennettava, jotta otettaisiin paremmin huomioon teknisiä toimintatapoja koskevat parhaat vähimmäisstandardit, joissa otetaan huomioon toteutettavuustekijät ja samalla myös säilytetään työntekijöiden terveyden turvaamista koskeva tavoite, työntekijöiden terveyden ja turvallisuuden suojelua nimenomaan syöpää aiheuttaviin aineisiin liittyviltä vaaroilta koskevien vähimmäisvaatimusten noudattamisella pyritään jokaisen työntekijän terveyden ja turvallisuuden varmistamisen lisäksi myös takaamaan kaikille yhteisön työntekijöille suojelun vähimmäistaso, syöpää aiheuttaviin aineisiin liittyviltä vaaroilta suojelu on tehtävä tasoltaan yhtenäiseksi koko yhteisössä, ja suojelun taso on määritettävä yleisillä periaatteilla, joiden avulla jäsenvaltiot voivat johdonmukaisesti soveltaa vähimmäisvaatimuksia, tämä muutos on sisämarkkinoiden yhteiskunnallisen ulottuvuuden toteuttamiseen liittyvä käytännön toimi, ja päätöksen 74/325/ETY (3) mukaisesti komission on kuultava työturvallisuuden, työhygienian ja työterveyshuollon neuvoa-antavaa komiteaa tämän alan ehdotuksia laatiessaan, ON ANTANUT TÄMÄN DIREKTIIVIN: 1 artikla Muutetaan direktiivi 90/394/ETY, sellaisena kuin se on muutettuna ensimmäisen kerran direktiivillä 97/42/EY, seuraavasti: 1. Korvataan 1 artiklan 4 kohta seuraavasti: "Asbestin osalta, jota käsitellään erikseen annetussa direktiivissä, sovelletaan tämän direktiivin säännöksiä silloin, kun ne ovat työturvallisuuden ja työterveyden kannalta suotuisampia." 2. Lisätään 5, 6 ja 7 kohta liitteeseen I: "5. Työ, johon liittyy altistuminen seuraavien puulajien pölylle: pyökki ja tammi. 6. Aine, joka täyttää direktiivin 67/548/ETY liitteessä VI säädetyt 1 tai 2 luokkaan kuuluvan, perimän muutoksia aiheuttavan aineen luokitteluvaatimukset. 7. Valmiste, joka koostuu yhdestä tai useammasta 6 kohdassa tarkoitetusta aineesta ja jossa yhden tai useamman yksittäisen aineen pitoisuus täyttää pitoisuusrajaa koskevat vaatimukset, joiden perusteella valmiste voidaan luokitella 1 tai 2 luokkaan kuuluvaksi, perimän muutoksia aiheuttavaksi aineeksi joko - direktiivin 67/548/ETY liitteen I mukaan tai - direktiivin 88/379/ETY liitteen I mukaan, jos aine tai aineet eivät sisälly direktiivin 67/548/ETY liitteeseen I tai jos aine esiintyy siinä ilman mainintaa pitoisuusrajoista." 3. Lisätään liitteessä III olevaan A osaan seuraava aine: >TAULUKON PAIKKA> 2 artikla Vinyylikloridimonomeerille altistuvien työntekijöiden terveyden suojelemista koskevien jäsenvaltioiden lakien, asetusten ja hallinnollisten määräysten lähentämisestä annettu direktiivi 78/610/ETY kumotaan . . . alkaen. 3 artikla Komissio voi tuoreimpien tieteellisten tietojen perusteella esittää viiden vuoden kuluessa tämän direktiivin antopäivästä ehdotuksen neuvostolle tarkistettujen raja-arvojen hyväksymisestä vinyylikloridimonomeerille ja puupölyille (tammi ja pyökki) perustamissopimuksen 118 a artiklan mukaisesti. 4 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään . . . Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säädökset kirjallisina komissiolle. 5 artikla Tämä direktiivi on osoitettu kaikille jäsenvaltioille. (1) EYVL L 196, 26.7.1990, s. 1. (2) EYVL L 179, 8.7.1997, s. 4. (3) EYVL L 185, 9.7.1974, s. 15. Päätös sellaisena, kuin se on viimeksi muutettuna vuoden 1994 liittymisasiakirjan seurauksena.